กรุงศรีคาดกนง.คงดอกเบี้ย 0.50%
กรุงศรีคาดเงินบาทซื้อขายในกรอบ 34.25-34.70 มองกนง.คงดอกเบี้ย
7 มิ.ย. 2565

กลุ่มงานโกลบอลมาร์เก็ตส์ ธนาคารกรุงศรีอยุธยา จำกัด (มหาชน) มีมุมมองต่อทิศทางค่าเงินบาทในสัปดาห์นี้ว่า เงินบาทสัปดาห์นี้มีแนวโน้มเคลื่อนไหวในกรอบ 34.25-34.70 บาท/ดอลลาร์ เทียบกับสัปดาห์ที่ผ่านมา เงินบาทปิดอ่อนค่าที่ 34.35 บาท/ดอลลาร์ หลังซื้อขายในกรอบ 34.05-34.43 บาท/ดอลลาร์ เงินดอลลาร์ฟื้นตัวเมื่อเทียบกับสกุลเงินสำคัญส่วนใหญ่ในสัปดาห์ที่ผ่านมา โดยตัวเลขภาคการผลิตและการจ้างงานของสหรัฐฯ สดใสเกินคาดหนุนอัตราผลตอบแทนพันธบัตรสหรัฐฯ ปรับตัวสูงขึ้นและกดดันค่าเงินเยนรอบใหม่ ขณะที่ยูโรเผชิญแรงขายหลังข้อมูลบ่งชี้ว่าอัตราเงินเฟ้อในยูโรโซนพุ่งขึ้นสู่ระดับสูงสุดเป็นประวัติการณ์ที่ 8.1% ในเดือนพฤษภาคม ทางด้านค่าเงินดอลลาร์แคนาดาและดอลลาร์ออสเตรเลียปรับตัวแข็งค่าขึ้นตามราคาสินค้าโภคภัณฑ์ในตลาดโลกขณะที่ธนาคารกลางแคนาดาปรับขึ้นดอกเบี้ยสู่ระดับ 1.5% โดยเป็นการขึ้นดอกเบี้ยครั้งละ 50bp เป็นครั้งที่สองติดต่อกัน ทั้งนี้ นักลงทุนต่างชาติซื้อสุทธิในตลาดหุ้นไทย 6,079 ล้านบาท แต่มียอดขายพันธบัตร 3,887 ล้านบาท โดยมีพันธบัตรที่ถือครองโดยต่างชาติครบอายุ 4,500 ล้านบาทกลุ่มงานโกลบอลมาร์เก็ตส์ กรุงศรีคาดว่า ตลาดจะติดตามการประชุมธนาคารกลางยุโรป (อีซีบี) วันที่ 9 มิถุนายน และดัชนีราคาผู้บริโภคเดือนพฤษภาคมของสหรัฐฯ ในวันที่ 10 มิถุนายน ขณะที่นักลงทุนกลับมาวิตกมากขึ้นเกี่ยวกับภาวะเงินเฟ้อโลก โดยการที่ราคาน้ำมันดิบปรับตัวสูงขึ้นครั้งใหม่ทำให้ตลาดไม่มั่นใจว่าอัตราเงินเฟ้อได้ผ่านจุดสูงสุดไปแล้วหรือไม่ ในสถานการณ์เช่นนี้กรุงศรีมองว่าค่าเงินดอลลาร์จะแกว่งตัวในลักษณะ sideway up เมื่อเทียบกับสกุลเงินที่มีอัตราผลตอบแทนต่ำและธนาคารกลางยังใช้นโยบายผ่อนคลายเป็นพิเศษ เช่น เงินเยน ขณะที่ทิศทางการคุมเข้มนโยบายของธนาคารกลางสหรัฐฯ (เฟด) ผ่านการปรับขึ้นดอกเบี้ยอย่างต่อเนื่องและการลดขนาดงบดุลของเฟดจะกดดันราคาสินทรัพย์ตลาดเกิดใหม่รวมถึงเงินบาทก่อนการประชุมเฟดรอบถัดไปในวันที่ 14-15 มิถุนายนนี้สำหรับปัจจัยในประเทศ คาดว่าคณะกรรมการนโยบายการเงิน (กนง.) จะตรึงดอกเบี้ยนโยบายไว้ที่ 0.50% ตามเดิมในการประชุมวันที่ 8 มิถุนายน โดยนักลงทุนจะให้ความสนใจกับท่าทีของกนง. ว่าจะยังคงหนักแน่นต่อการดำเนินนโยบายการเงินเพื่อสนับสนุนการฟื้นตัวของเศรษฐกิจหรือจะแสดงความมั่นใจเกี่ยวกับกิจกรรมการบริโภคในประเทศที่ปรับตัวดีขึ้นและหันไปกังวลมากขึ้นต่อแรงกดดันด้านเงินเฟ้อเพื่อส่งสัญญาณขึ้นอัตราดอกเบี้ยในระยะข้างหน้า อนึ่ง กรุงศรียังประเมินอย่างระมัดระวังว่าแม้เครื่องชี้วัดการบริโภคภาคเอกชนกระเตื้องขึ้นสอดคล้องกับภาคบริการ แต่ตลาดแรงงานยังเปราะบางซึ่งสะท้อนบริบทที่แตกต่างจากสหรัฐฯท่ามกลางความเสี่ยงเรื่องค่าครองชีพที่พุ่งขึ้น โดยปัญหาเงินเฟ้อในไทยมาจากด้านต้นทุนเป็นสำคัญ